钦定古今图书集成/理学汇编/文学典/第116卷 > 葛一龙
## 钦定古今图书集成/理学汇编/文学典/第116卷 > 葛一龙

按《列朝诗集》，一龙字震甫，吴之洞庭人。山中多富室，
习为行贾，而震甫以读书好古，尽破其产入赀为郎，
冀得一命以慰其母。久次选人，困于无资地，不能自
出。吴桥范质公典选，识其名异而问之曰：“得非吴下
诗人葛震甫，人呼为葛髯者耶？”召之及阶，奋髯应喏，
质公目而笑曰：“是矣。”乃得就选，除云南布政司理问。
及之官，详视缓步，盘辟为《礼颂》，上官皆目笑之。居无
何，谢病归，卒于崇祯庚辰，年七十有四。正、嘉之际，洞
庭蔡九逵为清绮之词，颇自异于文、祝诸贤，以为独
绝。震甫闻而说之，刊落剪刻，欲追配之于百年之上。
已而年渐长，笔渐放，楚人谭友夏之流，相与尊奉之，
浸淫征逐，时时降为楚调。人谓“震甫”之咻于楚，犹昌
谷之移于秦，可为一喟也。余录震甫诗，力为爬剔祓
除其晚年之变调，而震甫之本来面目，宛然故在，不
独为震甫解嘲，亦使吴之后贤知所以自树云尔。